150. löggjafarþing 2019–2020.

Þingskjal 307 — 172. mál.

Svar

forsætisráðherra við fyrirspurn frá Sigmundi Davíð Gunnlaugssyni
um Guðmundar- og Geirfinnsmál.

1.	Í ljósi þess að ráðherra hefur fært svokölluð Guðmundar- og Geirfinnsmál inn á borð ríkisstjórnarinnar og haft persónulega aðkomu að þeim, telur ráðherra rétt að metið verði hvort þeir fjórir einstaklingar sem sannarlega sátu saklausir í einangrunarvist mánuðum saman á fyrri hluta árs 1976, eða eftir atvikum erfingjar þeirra, verðskuldi frekari skaðabætur vegna varðhaldsins og annarra áhrifa meðferðarinnar sem þeir sættu vegna málsins?

Í dómum Hæstaréttar Íslands 3. mars 1983 í málum nr. 124–127/1980 voru fjórum mönn
um dæmdar bætur fyrir að hafa setið í gæsluvarðhaldi í að meðaltali þrjá mánuði að ósekju. Þannig liggja fyrir endanlegir dómar í þeirra málum sem miðuðu eðli máls samkvæmt að því að bæta þeim að fullu það tjón sem þeir urðu fyrir.

2.	Telur ráðherra tilefni til að umræddir aðilar fái formlega afsökunarbeiðni af hálfu ríkis
valdsins?

Afsökunarbeiðni forsætisráðherra, f.h. ríkisstjórnarinnar, 28. september 2018, náði ekki aðeins til þeirra sem sýknaðir voru með dómi Hæstaréttar 27. sama mánaðar í máli nr. 521/2017 og aðstandenda þeirra, heldur einnig annarra sem hafa átt um sárt að binda vegna málsins.

3.	Hefur ráðherra hitt umrædda aðila eða fulltrúa þeirra og ef ekki, væri hann þá reiðu
búinn til að hitta þá æski þeir þess?

Ráðherra hefur ekki hitt umrædda aðila eða fulltrúa þeirra vegna þess máls sem fyrir
spurnin varðar. Ráðherra er á hinn bóginn að sjálfsögðu reiðubúinn til að eiga slíkan fund með aðilum ef eftir honum er óskað.